  Дмитрий Бушмакин Сюрногуртын ортчиз 4-тӥез валэн биатлон Ӵошатсконэ пыриськиз 8 ёросысь 19 спортсмен. Спортсменъёс понна 3 амалъя ӵошатскон радъямын вал: биатлон, ӝог ворттылон но эктон. Биатлон дыръя спортсменъёс 1 иськемъем кругез 3 пол ортчизы но 2 пол ыбылӥськизы: валысь васькыса но вал вылысен. Нырысь спортсменъёс стартэ нимаз потазы, бӧрысь 5 кужмоез медаль понна нюръяськиз. Таяз учыре спортсменъёс стартэ ӵош потӥзы ни. Финише котькинлэсь вазь вуиз Эграысь Василий Широбоков Набат ужпиеныз, 2-тӥ но 3-тӥ интыос басьтӥзы Дэбесысь Рустам Трефилов Кассандра валэныз но Глазовысь Павел Зорин Камыш ужпиеныз. 2-тӥез ӵошатскон — скачки. 1 иськемъем сюресэз котькинлэсь ӝог ортчиз Глазовысь Дарья Кузнецова Патруль ужпиеныз. Финише 2-тӥ вуиз Дэбесысь Рустам Трефилов, нош 3-тӥ луиз Эграысь Василий Широбоков. Ватка выжыысь валъёсын ворттылӥсьёс пӧлын шудытӥськиз на Дэбес ёрослэн кивалтӥсезлэн кузьымез, сое басьтӥз В. Широбоков. Фестивальлэн тужгес тунсыко люкетэз — вал вылын манежетӥ чебер ворттылон, валэн эктон. Таяз учыре вормисьёс луизы Дэбесысь «Золотая подкова» клубе ветлӥсьёс: Маргарита Тронина но Артём Рылов. 3-тӥ инты басьтӥз Костромаысь вуэм куно Матрёна Трубецких. Дэбесысь 8 аресъем Александра Рылова ӵошатсконэ пыриськемъёс пӧлысь тужгес покчиез вал. Ужрадэз учкыны лыктэмъёс понна пӧртэм площадкаос ужазы. Мылкыд карисьёс мастер-классъёсы пыриськизы, удмурт сиён-юонъёсты веръязы, шулдыр концерт учкизы.  